**LES POLÍTIQUES DEMOGRÀFIQUES**

Els estats intervenen en la natalitat o en les migracions per solucionar alguns problemes com poden ser el creixement excessiu o l’envelliment de la població.

1. Analitza la presentació que s’adjunta sobre els desequilibris demogràfics als països rics i als països empobrits i contesta les preguntes de la última diapositiva.
2. Llegeix l’article següent sobre la Xina i fer un resum del contingut en un màxim de 15 línies i dona la teva opinió sobre aquest tema.

**La Xina acaba amb 35 anys de política del fill únic**

El Partit Comunista permetrà que les parelles tinguin dos fills per combatre l’envelliment de la població

Pequín 29/10/2015 20:10

DOLORS RODRÍGUEZ

* 

La Xina ha abandonat aquest dijous la **política del fill únic** i a partir d’ara permetrà que totes les parelles **en puguin tenir dos**. El Partit Comunista Xinès ha aprovat la històrica reforma de la política de planificació familiar **vigent des de finals de la dècada dels setanta** per **equilibrar el desenvolupament de la societat** i fer front a l’ **envelliment** de la població.

L’abolició de la política del fill únic és la decisió de més repercussió social de les que s’han adoptat a la reunió del **plenari del comitè central del Partit Comunista**, que ha aprovat el tretzè pla quinquennal després de quatre dies de reunió. A partir d’ara totes les parelles que ho vulguin podran tenir dos fills, sense cap tipus de restriccions. El 2013 es va aprovar una reforma parcial que permetia a les parelles en què un dels membres era fill únic tenir un segon fill.

La política del fill únic va entrar en vigor a la fi dels anys setanta per controlar la natalitat en **un país amb pocs recursos** que veia créixer desproporcionadament la seva població. La mesura preveia **excepcions** per a les **minories ètniques** i també a les **zones rurals**, on es permetia tenir un segon fill sempre que el primer fos una **nena**.

L’aplicació estricta de la mesura, que incloïa **avortaments forçosos** en mesos avançats de gestació, ha desembocat en un dels principals canvis socials de la història de la Xina. Es calcula que s’han evitat uns **400 milions de naixements** i que ha provocat un autèntic **infanticidi** o **feminicidi**.

**Preferència de l’home**

A causa de la **preferència de l’home sobre la dona** en la tradicional societat xinesa, la política del fill únic ha provocat que milions de nenes no hagin arribat a néixer, malgrat que la llei **prohibeix els avortaments selectius pel sexe** i les ecografies per detectar-ho. Segons la mateixa Oficina Nacional d’Estadística Xinesa, en la franja de la població més jove de 30 anys hi ha **20 milions més d’homes que de dones**, i es calcula que el 2020 a la Xina hi haurà 24 milions d’homes sense possibilitat de casar-se.

Al gegant asiàtic neixen **116 nens per cada 100 nenes**, mentre que la proporció natural segons l’ONU és de 107 nens per cada 103 nenes. Aquest desequilibri genera un altre tipus de problema: el t **ràfic de dones d’altres països**, com el Vietnam, per vendre-les com a esposes a la Xina, o el rapte i venda de dones.

La rígida política de control de natalitat s’ha anat relaxant i durant l’última dècada les parelles que es podien permetre les **multes** corresponents decidien tenir més fills.

La reforma del 2013 va ser un avanç per intentar **frenar l’envelliment de la població**, però no va donar els resultats esperats. Només un milió i mig de parelles van sol·licitar permís per tenir un segon fill.

En l’actual societat xinesa les **noves oportunitats** i la **independència de la dona** s’han convertit en el millor mètode de **control de natalitat**. I ara el govern segurament haurà de pensar en polítiques de suport a la família per incentivar els naixements.